A nagy jógi légzés
Hajnóczy Péter, szürke kéziratos spirálfüzet beragasztott kivágatokkal, HP00048
Péter Hajnóczy, gray manuscript notebook with pasted clippings, HP00048
A gyermekek és szolgák nem vétkeznek, mikor szüleik vagy elöljáróik nem engedik őket misére; de a szülők és elöljárók súlyosan vétkeznek, ha elegendő ok nélkül tartják őket vissza.
Sértetlen, kék tollal írt kéziratos spirálfüzet, beragasztott újságkivágatokkal és kottalapokkal. A cím autográf és az első belső oldalon olvasható, a fedlap üres. A dátum autográf.
A füzetben kétféle oldalszámozás van, az egyik autográf (kék tollal), a másik feltehetően a Szegedi Hajnóczy Péter Hagyatékgondozó Műhely munkatársától származik (grafitceruzával).
A nagy jógi légzés szerzői címmel ellátott prózatöredék jelen kéziratban olvasható változata sosem jelent meg kiadásban. Az elkülönítő (1975) című szociográfia hagyatéki anyagát sajtó alá rendező Nagy Tamás azonban egy másik töredéket közreadott ezzel a címmel 2013-ban. Ez a kézirat ekként kapcsolódik A nagy jógi légzés címmel megjelent szöveghez.
A 9/19 számú oldaltól a kéziratot felváltják a kivágott és beragasztott újságcikkek (főként hazai és nemzetközi hírek, reklámok és receptek), kottalapok és egy gépelt levélrészlet. Fontosabb címek és témák: Henry Moore hitvallása; Habfürdő: kozmetikai iparunk egy új cikke, melyet Magyarországon eddig még nem gyártottak; Nincs semmi politikai háttere a kaunasi önégetésnek; A védelem tanúi a Davis-perben: Angela semmit sem tudott Jonathan Jackson terveiről; Ritka baleset […], Antaethyl tabletta használati utasítás; Kóstoló a találkozó programjából; Interjú Can Ce-tunggal; Légi madonna [kottalapok]; A Rudé Právo cikke: Miért zárták ki Smrkovskyt a CSKP-ból; Ecetes torma [recept]; a Sunday Times kérdései fiatalokhoz a drogfogyasztásról; társkereső hirdetések; Lenin-dal [kottalap]); Emberi ésszel felfoghatatlan: Fogadásból gyilkolt egy tizenhét éves lány (1972. március 31. péntek); Idegen bűnök [erkölcsi tanítások az állatkínzásról, az öngyilkosságról, az alkoholizmusról stb.]; országos rejtvénypályázat díjai (I–III.); Szolzsenyicint kizárták a szovjet írószövetségből; Nincs előrelépés [a magyar labdarúgásról]; Te vagy az oda-ideálom [kottalap]; helyreigazítás a spanyol burgonyafőzelék rosszul közölt receptje miatt; Mit kell tudni (Bíró József külkereskedelmi miniszter A magyar külkereskedelmi politika című könyvének ajánlója); az alkoholizmusról szóló olvasói levél egy újságcikkben [ezt a passzust a füzetben olvasható kéziratos töredékbe is szó szerint átemelte]; Ételgyártó baktérium; aforizmák egy 1970. június 28-i ismeretlen lapszámból; "Szamár" a jobbszélen (Képes Ifjúság); Isten hatodik és kilencedik parancsáról (Lelkitükör); A brüsszeli világkiállítás ideje alatt a magyar étteremben adott vacsora verseny ételsora, valamint A brüsszeli világkiállítás ideje alatt résztvevő vendéglősök tiszteletére adott vacsora; Az elnök számonkér; Cini ruhatára; Lehet-e Önt hipnotizálni?; Harminchárom lottózó nyert egyenként 108 000 forintot; A tudománypolitikai irányelvek múzeumi alkalmazása; A Szabadság-híd tetejéről gyönyörködött a panorámában; egy tornagyakorlat leírása; keresztrejtvény megfejtések